Memòria explicativa de la comunicació al Govern sobre la consulta pública prèvia a l’elaboració d’un projecte de decret regulador del Consell de la Catalunya Exterior.

El Departament d’Acció Exterior, Relacions Institucionals i Transparència ha de dur a terme la consulta pública prèvia a l’elaboració d’un projecte de decret que reguli el Consell de la Catalunya Exterior, de conformitat amb l’article 21 de la Llei 8/2017, del 15 de juny, de la comunitat catalana a l’exterior, i amb l’article 133.1 de la Llei 39/2015, d’1 d’octubre, del procediment administratiu comú de les administracions públiques.

Així doncs, per tal què el Govern prengui coneixement, proposo que es tramiti la comunicació al Govern sobre la consulta pública prèvia a l’elaboració d’un projecte de decret regulador del Consell de la Catalunya Exterior, amb el contingut de l’annex que acompanya aquest escrit.

Barcelona, a 2 de desembre de 2019.

Mireia Borrell Porta

Secretària d’Acció Exterior i de la Unió Europea

ANNEX

|  |
| --- |
| **Consulta relativa a: Projecte de decret del Consell de la Catalunya Exterior** |
| **1. Problemes que es pretenen solucionar amb la iniciativa.** |
| La Llei 8/2017, de 15 de juny, de la comunitat catalana a l’exterior, té per objecte regular el marc de les relacions de la Generalitat, les seves institucions i la societat de Catalunya amb els catalans residents a l’exterior, i amb els catalans i les comunitats catalanes establerts fora del territori de Catalunya.  Per al compliment dels objectius plantejats en el marc d’aquesta llei, s’estableixen al Capítol IV els òrgans de relació amb les comunitats catalanes a l’exterior. En aquest sentit, l’article 21 de la Llei 8/2017, de 15 de juny, de la comunitat catalana a l’exterior, estableix que el Consell de la Catalunya Exterior és l’òrgan assessor i col·legiat de consulta i participació externa dels catalans residents a l’exterior i de les comunitats catalanes a l’exterior. Per la seva banda, l’article 22 de l’esmentada llei recull el suport del Govern, d’acord amb les disponibilitats pressupostàries, a les trobades geogràfiques de comunitats catalanes a l’exterior, llurs federacions i les comunitats catalanes virtuals.  La disposició derogatòria única de la Llei 8/2017, del 15 de juny, de la comunitat catalana a l’exterior, va derogar la Llei 18/1996, del 27 de setembre, de relacions amb les comunitats catalanes de l’exterior on fins llavors (articles 15 a 21) estava regulat el Consell de les Comunitats Catalanes. Es fa doncs ara ineludible desenvolupar reglamentàriament la Llei 8/2017, del 15 de juny, de la comunitat catalana a l’exterior, tal i com disposa l’article 21.3, per tal d’establir una nova regulació del Consell de la Catalunya Exterior com a òrgan d’interlocució permanent entre el Govern de la Generalitat de Catalunya i la Catalunya Exterior, que contempli, entre d’altres aspectes, el funcionament, l’organització, la composició, les funcions i l’adscripció del Consell.  Per tot plegat, els problemes que pretén solucionar aquesta iniciativa legislativa són bàsicament, per una banda, proporcionar una nova regulació integral del Consell de la Catalunya Exterior, com a òrgan assessor i col·legiat de consulta i participació externa dels catalans residents a l’exterior i de les comunitats catalanes a l’exterior, i com a òrgan d’interlocució permanent entre el Govern de la Generalitat de Catalunya i la Catalunya Exterior i, per l’altra, establir un marc jurídic per a aquest organisme que garanteixi el principi de seguretat jurídica, tal i com disposa l’article 9.3 de la Constitució. |
| **2. Els objectius de la iniciativa.** |
| * Materialitzar el mandat de l’article 21.3 de la Llei 8/2017, del 15 de juny, de la comunitat catalana a l’exterior, en el sentit de desenvolupar reglamentàriament i recollir exhaustivament en una sola norma tots els aspectes relatius al Consell de la Catalunya Exterior, el seu funcionament, l’organització, la composició i la seva adscripció. * Garantir la seguretat jurídica en les relacions entre les comunitats catalanes a l’exterior i l’Administració de la Generalitat de Catalunya, mitjançant el Consell de la Catalunya Exterior, com a òrgan d’interlocució permanent entre el Govern de la Generalitat de Catalunya i la Catalunya Exterior. * Establir un marc normatiu integral per al Consell de la Catalunya Exterior. |
| **3. Les possibles solucions alternatives regulatòries i no regulatòries.** |
| Atès que el desplegament reglamentari és una exigència de la pròpia Llei 8/2017, del 15 de juny, de la comunitat catalana a l’exterior, només és possible redactar un projecte de Decret que segueixi en tot moment les directrius de l’esmentada llei per tal de complir amb el mandat normatiu i donar cobertura legal al Consell de la Catalunya Exterior.  A aquests efectes, l’apartat 2 de l’article 21 de la Llei 8/2017, estableix que el Consell ha de tenir les funcions següents:  a) Assessorar el Govern sobre les línies generals, els objectius i les iniciatives específiques que desenvolupi en les seves relacions amb els catalans i les comunitats catalanes a l'exterior.  b) Elaborar informes sobre l'estat, la situació i l'evolució de les relacions dels catalans i les comunitats catalanes a l'exterior amb Catalunya, i informar també sobre el reconeixement de noves comunitats catalanes a l'exterior.  c) Fomentar les relacions mútues entre les comunitats catalanes a l'exterior, els catalans a l'exterior, el Govern i les institucions catalanes.  d) Proposar accions i programes relacionats amb les comunitats catalanes i els catalans a l'exterior.  e) Qualsevol altra funció que li sigui atribuïda per l'ordenament jurídic.  D’acord amb aquesta lletra e), el projecte de decret que desenvolupi la llei pot afegir altres funcions al Consell.  D’altra banda, l’apartat 3 condiciona la composició del Consell, però no la determina de forma completa. En aquest sentit, preveu que ha d’incloure, en tot cas:   * Els òrgans del Govern competents en matèria d'acció exterior, migracions, cultura i educació; * Una representació dels organismes, consorcis i institucions participats per la Generalitat que treballin en els àmbits de la internacionalització i la projecció exterior, especialment de l'economia, la llengua i la cultura. * Una representació de les comunitats catalanes a l'exterior i de les federacions reconegudes.   El reglament haurà de determinar el nombre de representants dels col·lectius esmentats, la forma de designació i si s’inclouen altres representants d’altres col·lectius. |
| **4. Necessitat i oportunitat de l’aprovació** **de la norma.** |
| Aquesta iniciativa reglamentària s’enquadra en un mandat de l’article 21 de la Llei 8/2017, del 15 de juny, de la comunitat catalana a l’exterior, publicada al Diari Oficial de la Generalitat de Catalunya núm. 7394, de 20 de juny de 2017.  El Departament d’Acció Exterior, Relacions Institucionals i Transparència vol formalitzar ara la seva voluntat de desplegar reglamentàriament l’esmentada llei mitjançant l’aprovació d’un projecte de decret regulador del Consell de la Catalunya Exterior.  La nova regulació del Consell de la Catalunya Exterior no només contribuirà a donar seguretat jurídica en el funcionament, organització i composició d’aquest òrgan assessor i col·legiat de consulta, sinó que també tindrà un impacte directe positiu en els catalans residents a l’exterior integrats o no en les comunitats catalanes a l’exterior, a l’hora que s’obre la possibilitat de participació externa al Consell de la Catalunya Exterior, tot optimitzant i millorant la relació entre la Catalunya Exterior i la Generalitat de Catalunya.  A nivell pressupostari i econòmic, la disposició reglamentària no es preveu que produeixi cap cost addicional al cost habitual del funcionament de l’Administració de la Generalitat de Catalunya, ni tampoc ha de suposar una despesa afegida en el pressupost relatiu a l’increment de recursos personals ni materials, atès que no hauria de comportar la creació de cap nou organisme, sinó el manteniment d’un òrgan, el Consell de la Catalunya Exterior, que ja estava previst a l’article 8 de la Llei 18/1996, del 27 de setembre, de relacions amb les comunitats catalanes de l’exterior, derogada per la Llei 8/2017, del 15 de juny, de la comunitat catalana a l’exterior. |